### NN 126/2017 (18.12.2017.), Odluka o općinskim porezima Općine Svetvinčenat

Općina Svetvinčenat

2868

Na temelju članka 20. i članka 42. stavka 1. Zakona o lokalnim porezima (»Narodne novine« br. 115/16. i 101/17.) i članka 32. Statuta Općine Svetvinčenat (»Službene novine Općine Svetvinčenat« broj 2/13), Općinsko vijeće Općine Svetvinčenat na sjednici 11. prosinca 2017. godine donosi

ODLUKU

O OPĆINSKIM POREZIMA OPĆINE SVETVINČENAT

I. OPĆA ODREDBA

Članak 1.

Ovom se Odlukom propisuju vrste poreza koji pripadaju Općini Svetvinčenat (u daljnjem tekstu: Općina), obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima.

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine sukladno odredbama Zakona o porezu na dohodak i Pravilnika o porezu na dohodak te ove Odluke.

Obveznik prireza poreza na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 5% od utvrđene osnovice iz članka 4. ove Odluke.

Prirez porezu na dohodak prihod je Proračuna Općine.

Članak 6.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 9.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na propisanom Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obrazac PP-MI-PO podnosi se pojedinačno za svaki poslovni prostor, Upravnom odjelu za proračun i financije Istarske županije.

Članak 10.

Porez na potrošnju plaća se po stopi od 3% na osnovicu iz stavka 1. članka 9. ove Odluke. Porez na potrošnju prihod je Proračuna Općine.

3. Porez na kuće za odmor

Članak 11.

Porez na kuću za odmor plaća pravna ili fizička osoba koja je vlasnik kuće za odmor na području Općine.

Članak 12.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvene zgrade koja služi za smještaj poljoprivrednih strojeva, oruđa i drugog pribora.

Članak 13.

Porez na kuće za odmor plaća se godišnje, u iznosu od 15,00 kuna/m2 korisne površine kuće za odmor, na cijelom području Općine.

Članak 14.

Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Članak 15.

Obveznik poreza na kuće za odmor dužan je nadležnom tijelu – Upravnom odjelu za proračun i financije Istarske županiji dostaviti podatke o kući za odmor koji se odnosi na mjesto gdje se nalazi taj objekt te korisnu površinu, kao i podatke o poreznom obvezniku.

Podatke iz stavka 1. ovog članka obveznici trebaju dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 16.

U postupku dokazivanja statusa kuće za odmor u smislu odredbe članka 11. stavka 1. ove Odluke, vlasnik kuće je dužan osim osobne iskaznice predočiti sljedeće dokaze: putovnicu, mjesto i visina utroška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i druge dokaze podobne za ocjenu i utvrđivanje vremena korištenja kuće ili stana.

4. Porez na korištenje javnih površina

Članak 17.

Porez na korištenje javnih površina plaćaju pravne i fizičke osobe koje koriste javne površine.

Javnim površinama, u smislu ove odluke smatraju se zemljišta definirana Odlukom o komunalnom redu.

Članak 18.

Visinu, način i uvjete plaćanja poreza na korištenje javnih površina određuje općinski načelnik, o čemu se donosi zaključak.

Poslove dodjela, obračuna i naplate poreza na korištenje javnih površina obavlja Jedinstveni upravni odjel Općine.

III. PROVEDBENE ODREDBE

Članak 19.

Poslove u svezi s nadzorom nad utvrđivanjem i naplatom prireza porezu na dohodak iz članka 2. točke 1. ove Odluke provodi Ministarstvo financija, Porezna uprava.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. i 3. ove Odluke obavljat će Upravni odjel za proračun i financije Istarske županije.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 4. ove Odluke obavljat će nadležno upravno tijelo Općine.

Članak 20.

Istarskoj županiji za obavljanje poslova iz članka 18. stavka 2. pripada naknada u iznosu 5% od ukupno naplaćenih prihoda. Istarska županija je dužna dva puta godišnje Općini dostaviti izvješća o utvrđenim i naplaćenim porezima.

Članak 21.

Ovlašćuje se Financijska agencija zadužena za naplatu javnih prihoda da ugovorenu naknadu naplati iz Proračuna Općine Svetvinčenat u korist Proračuna Istarske županije.

Članak 22.

Porezni obveznik dužan je Općini, odnosno Jedinstvenom upravnom odjelu ili Istarskoj županiji dostaviti dokaz o svakoj promjeni koja utječe na utvrđivanje porezne obveze iz članka 2. točke 2. i 3., u roku od 15 dana od nastale promjene.

Članak 23.

Za utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje, primjenjuju se odredbe Općeg poreznog zakona.

IV. ZAVRŠNE ODREDBE

Članak 24.

Danom stupanja na snagu ove Odluke prestaje važiti Odluka o općinskim porezima i prirezu na dohodak (»Službene novine Općine Svetvinčenat« broj 7/2001).

Članak 25.

Postupci u svezi s utvrđivanjem i naplatom općinskih poreza započetih do dana stupanja na snagu ove Odluke, dovršit će se prema odredbama Odluke o općinskim porezima i prirezu na dohodak (»Službene novine Općine Svetvinčenat« broj 7/2001).

Članak 26.

Ova Odluka objavit će se u »Narodnim novinama« i »Službenim novinama Općine Svetvinčenat«, stupa na snagu osmoga dana od dana objave u »Narodnim novinama«, a primjenjuje se od 1. siječnja 2018. godine.

Klasa: 021-05/17-01/22
 Urbroj: 2168/07-01-17-1
 Svetvinčenat, 11. prosinca 2017.

Predsjednik
 Općinskog vijeća
 Elvis Cetina, v. r.